《首夏静观堂书怀》
宋代·章诩

杖策下层岭，来憩云外庄。檐低绕颓垣，澹泊在一堂。

山高户牖绕，风清长夏凉。翳翳动林影，潋潋浮溪光。

心远与世隔，独有文史香。汲井资咽漱，莳药助体强。

园中橘为奴，沼内芰堪裳。苍官青不老，篱下明秋芳。

陶情在庶物，养性归琴觞。矫首起遐观，是中有濠梁。

作者简介：章诩，昌化（今浙江临安西）人（民国《昌化县志》卷一八）。